O fetiță de 6 ani a fost abuzată sexual în repetate rânduri de către o adolescentă cu probleme psihice, în timp ce se aflau în grija unui asistent maternal. Drama a ieșit la iveală abia după doi ani de la eveniment, după ce minora agresată, care acum are 8 ani, a povestit prin ce a trecut.
Totul s-ar fi întâmplat în timp ce cele două fete, care la momentul respectiv cea mică avea 6 ani, iar cealaltă era adolescentă, se aflau în grija unui asistent maternal din comuna Fântenele, județul Iași. O familie respectabilă, spune primarul, care totuşi nu ar fi observat ce se întâmplă cu cele două copile. La un moment dat, fetiţa a povestit prin ce trece şi la ce o supune cealaltă fată care avea şi încă are probleme de sănătate, inclusiv de natură psihică, informează observatornews.ro.
Asistentul maternal a preluat-o pe fata abuzatoare după ce a devenit majoră
Se pare că ar fi abuzat-o şi agresat-o sexual în mod repetat şi nimeni nu şi-ar fi dat seama, nici asistentul maternal, nici ceilalţi membri ai familiei. Imediat ce a povestit, cele două fete au fost separate. Asistentul maternal şi-a dat iniţial demisia, apoi după ce fata adolescentă a devenit majoră, a devenit asistentul ei maternal.
Cealaltă fetiţă a fost mutată într-o altă familie, dintr-o altă comună. Are acum 8 ani şi este bine îngrijită, dar are nevoie de ajutor de specialitate pentru a depăşi trauma. Atât Protecţia Copilului, cât şi Poliţia au deschis anchete în acest caz, iar dosarul penal continuă.